ระเบียบกรมสรรพสามิต ว่าด้วยขั้นตอนและระยะเวลาการปฏิบัติงานออกใบอนุญาตให้รับซื้อใบยาแห้งพันธุ์เวอร์ยิเนียและเตอร์กิช พ.ศ. 2541
ระเบียบกรมสรรพสามิต
ว่าด้วยขั้นตอนและระยะเวลาการปฏิบัติงานออกใบอนุญาต
ให้รับซื้อใบยาแห้งพันธุ์เวอร์ยิเนียและเตอร์กิช
พ.ศ. ๒๕๔๑[๑]
 

อาศัยอำนาจตามความในข้อ ๙ แห่งระเบียบสำนักนายกรัฐมนตรี
ว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒ และเพื่ออนุวัตตามความในประกาศกรมสรรพสามิต
เรื่อง หลักเกณฑ์และวิธีการขออนุญาต การออกใบอนุญาตและเงื่อนไขว่าด้วยการซื้อใบยาแห้งและการทำบัญชี
ซึ่งออกตามความในมาตรา ๒๕ วรรคสอง แห่งพระราชบัญญัติยาสูบ พ.ศ. ๒๕๐๙
กรมสรรพสามิตจึงออกระเบียบกำหนดขั้นตอนและระยะเวลาการปฏิบัติราชการในการออกใบอนุญาตให้รับซื้อใบยาแห้งไว้
ดังต่อไปนี้

ข้อ ๑ ระเบียบนี้เรียกว่า ระเบียบกรมสรรพสามิต
ว่าด้วยขั้นตอนและระยะเวลาการปฏิบัติงานออกใบอนุญาตให้รับซื้อใบยาแห้งพันธุ์เวอร์ยิเนียและเตอร์กิช
พ.ศ. ๒๕๔๑

ข้อ ๒ ระเบียบนี้ให้ใช้บังคับตั้งแต่วันออกประกาศเป็นต้นไป

ข้อ ๓ ให้ยกเลิกระเบียบกรมสรรพสามิต
ว่าด้วยการปฏิบัติงานออกใบอนุญาตให้รับซื้อใบยาแก้งพันธุ์เวอร์ยิเนียและเตอร์กิช
พ.ศ. ๒๕๓๒

ข้อ ๔ ในระเบียบนี้
ใบยาแห้ง หมายความว่า
ใบยาแห้งของต้นยาสูบพันธุ์เวอร์ยิเนียและเตอร์กิช
ผู้รับซื้อใบยา หมายความว่า ผู้ประสงค์จะทำการซื้อใบยาแห้งจากผู้บ่มใบยาและเป็นผู้อยู่ในหลักเกณฑ์ข้อใดข้อหนึ่ง
ดังต่อไปนี้
(๑) โรงอุตสาหกรรมยาสูบของรัฐ
(๒) บริษัทจำกัดที่มีวัตถุประสงค์ในการค้าใบยา
ซึ่งได้จดทะเบียนมีจำนวนทุนรวมหุ้นที่ชำระแล้วไม่ต่ำกว่า ๒ ล้านบาท
และผู้ถือหุ้นต้องเป็นคนไทยไม่น้อยกว่าร้อยละ ๕๐ ของจำนวนหุ้นทั้งหมด
(๓) บริษัทจำกัดที่ได้รับอนุญาตให้ทำการอบใบยาอยู่แล้ว
(๔)
บริษัทจำกัดที่ได้รวมกลุ่มก่อตั้งขึ้นโดยผู้รับอนุญาตให้ทำการบ่มใบยาอยู่แล้ว
(๕) บริษัทจำกัดที่ได้รับอนุญาตให้ทำการอบใบยาอยู่แล้ว
(๖) สหกรณ์ที่มีวัตถุประสงค์เกี่ยวกับการผลิต และหรือการค้าใบยา

ข้อ ๕ ให้ผู้รับซื้อใบยายื่นแบบ ย.ส. ๑๑๑
การขออนุญาตซื้อใบยาแห้งตามมาตรา ๒๕ แห่งพระราชบัญญัติยาสูบ พ.ศ. ๒๕๐๙ ณ
ส่วนใบอนุญาตสำนักบริหารการจัดเก็บภาษี ๑ กรมสรรพสามิต
พร้อมด้วยหลักฐานแสดงว่าเป็นผู้อยู่ในหลักเกณฑ์ของผู้รับซื้อใบยาตามข้อ ๔

ข้อ ๖ ในการออกใบอนุญาตให้รับซื้อใบยาแห้ง
ให้ปฏิบัติตามขั้นตอนและระยะเวลาดังนี้
๖.๑ เจ้าหน้าที่ลงทะเบียนรับแบบ ย.ส. ๑๑๑
แล้วเสนอเจ้าพนักงานผู้มีหน้าที่ตรวจสอบคำขอและหลักฐาน
๖.๒ เจ้าพนักงานส่วนใบอนุญาต สำนักบริหารการจัดเก็บภาษี ๑
ตรวจสอบเงื่อนไขการขอรับซื้อใบยาแห้งตามคำขอร่วมกับเจ้าพนักงานส่วนควบคุมการผลิตและจำหน่าย
สำนักบริหารการจัดเก็บภาษี ๑
การปฏิบัติงานตาม ๖.๑ และ ๖.๒
ให้ดำเนินการให้แล้วเสร็จภายใน ๒ วันทำการ
๖.๓ เจ้าพนักงานส่วนใบอนุญาต สำนักบริหารการจัดเก็บภาษี ๑
จัดทำใบอนุญาตให้ซื้อใบยาแห้ง แบบ ย.ส. ๒๑๑
และจัดทำใบนำส่งเงินค่าธรรมเนียมใบอนุญาตให้ซื้อใบยาแห้งฉบับละ ๓,๐๐๐ บาท ให้ผู้รับซื้อใบยาแห้งนำไปชำระที่กองรายได้กรมสรรพสามิต
แล้วบันทึกความเห็นพร้อมกับเสนอแบบ ย.ส. ๑๑๑ และใบอนุญาตให้ซื้อใบยาแห้ง แบบ ย.ส.
๒๑๑ ต่อผู้อำนวยการส่วนใบอนุญาต
๖.๔ ผู้อำนวยการส่วนใบอนุญาต
บันทึกเสนอความเห็นต่อผู้อำนวยการสำนักบริหารการจัดเก็บภาษี ๑ พร้อมเอกสารตาม ๖.๓
๖.๕ ผู้อำนวยการสำนักบริหารการจัดเก็บภาษี ๑
ตรวจพิจารณาแล้วบันทึกเสนออธิบดีกรมสรรพสามิต
๖.๖ เมื่ออธิบดีกรมสรรพสามิตหรือผู้ที่ได้รับมอบหมาย
พิจารณาลงนามในแบบ ย.ส. ๑๑๑ และใบอนุญาตให้ซื้อใบยาแห้ง แบบ ย.ส. ๒๑๑ แล้วให้เจ้าหน้าที่มอบใบอนุญาตให้ผู้ขอซื้อใบยา
การปฏิบัติงานตาม ๖.๓ ถึง ๖.๖
ให้ดำเนินการให้แล้วเสร็จภายใน ๓ วันทำการ

ข้อ ๗ ให้อธิบดีกรมสรรพสามิตรักษาการตามความระเบียบ


ประกาศ ณ วันที่ ๒๔ ธันวาคม พ.ศ. ๒๕๔๑
เรณู
รื่นกลิ่น
รองอธิบดี รักษาราชการแทน
อธิบดีกรมสรรพสามิต


ปรียนันท์/พิมพ์
๑๙ มีนาคม ๒๕๔๕

ศิรวัชร์/ปรับปรุง
๒๘ มกราคม
๒๕๖๒

[๑] ราชกิจจานุเบกษา
เล่ม ๑๑๖/ตอนพิเศษ ๘๔ ง/หน้า ๒๔/๒๐ ตุลาคม ๒๕๔๒